DA Den Europæiske Unions Tidende CE 84/610

(2004/C 84 E/0685)

SKRIFTLIG FORESPØRGSEL E-0519/04

af Ilda Figueiredo (GUE/NGL) til Kommissionen

(24. februar 2004)

Om: Aftale mellem EF og Det Schweiziske Forbund om fri bevægelighed for personer

I henhold til afgørelse nr. 2/2003 truffet af Det Blandede Udvalg EU-Schweiz af 15. juli 2003 om ændring af bilag II (social sikring) til aftalen mellem Det Europæiske Fællesskab og dets medlemsstater på den ene side og Det Schweiziske Forbund på den anden side om fri bevægelighed for personer (1) vil portugisiske borgere, der tidligere var udvandret til Schweiz, og som nu er vendt tilbage til Portugal som pensionister eller med invalidepension, få frataget muligheden for at blive fritaget for omfattelse af den tvungne sygeforsikring.

Omkring 6 000 portugisiske arbejdstagere modtager nu uden forudgående information om denne ændring formularer fra Schweiz, hvor de skal angive et forsikringsselskab efter eget valg og derefter straks begynde at betale deres respektive bidrag, da de ellers ikke kan få adgang til lægehjælp i Portugal.

Kan Kommissionen i betragtning heraf oplyse, hvorfor portugisiske indvandrere i Schweiz i henhold til denne afgørelse skal behandles anderledes end indvandrere fra andre medlemsstater?

Svar afgivet på Kommissionens vegne af Stavros Dimas

(7. april 2004)

Kommissionen kan oplyse det ærede medlem om, at i henhold til aftalen med Schweiz om fri bevægelighed for personer (2) er det for en pensionist med en schweizisk pension ikke afhængigt af den pågældendes nationalitet, men af den medlemsstat, hvori den pågældende er bosat, hvorvidt han er forsikret mod sygdom i Schweiz eller i den medlemsstat, hvori han har bopæl. I henhold til denne aftale kan pensionister med en schweizisk pension med bopæl i visse medlemsstater anmode om at blive fritaget for schweizisk sygeforsikring og i stedet blive forsikret i den medlemsstat, hvori de har bopæl, hvorimod sådanne pensionister med bopæl i andre medlemsstater skal forsikres i Schweiz.

Der er i henhold til EU-lovgivningen ikke mulighed for at anmode om ikke at blive forsikret mod sygdom i det land, der udbetaler en pension (3): mellem medlemsstater gælder det, at en pensionist med en pension fra den ene medlemsstat, som er bosiddende i en anden medlemsstat, skal forsikres i den medlemsstats sygesikringsordning, hvor han får udbetalt pension. I bilag II (koordinering af de sociale sikringsordninger) til aftalen med Schweiz er det faktisk fastsat, at den samme regel også gælder mellem Schweiz og de fleste medlemsstater. Som en undtagelse fra denne regel kunne pensionister med en schweizisk pension, der var bosiddende i Tyskland, Italien, Østrig, Portugal eller Finland, oprindeligt søge om ikke at blive forsikret i Schweiz.

Portugal anmodede på et senere tidspunkt om, at sådanne pensionister med bopæl i Portugal ikke længere skulle kunne anmode om at blive fritaget fra schweizisk sygeforsikring og i stedet blive forsikret i Portugal. Det krævede, at bilag II til aftalen skulle ændres ved en afgørelse i et blandet udvalg. Da anmodningen betød, at Portugal ville benytte de samme regler som de fleste andre medlemsstater over for Schweiz, og da disse regler desuden også gælder mellem medlemsstaterne, erklærede det blandede udvalg, som består af repræsentanter for de kontraherende parter i Schweiz, medlemsstaterne og Fællesskabet, sig enig i den portugisiske anmodning. Bilag II til aftalen blev derfor ændret i overensstemmelse hermed (4).

Fra 1. juni 2003 skal pensionister med en schweizisk pension med bopæl i Portugal derfor være sygeforsikret i Schweiz. Kun pensionister med en schweizisk pension med bopæl i Tyskland, Frankrig, Italien og Østrig kan anmode om ikke at være sygeforsikret i Schweiz.

(1) EFT L 187 af 26.7.2003, s. 55.

(2) EFT L 114 af 30.4.2002.

(3) Forordning (EØF) nr. 1408/71 og forordning (EØF) nr. 574/72, 1. konsoliderede udgave: Rådets forordning (EF) nr. 118/97 af 2. december 1996 om ændring og ajourføring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af forordning (EØF) nr. 574/72 om regler til gennemførelse af forordning (EØF) nr. 1408/71, EFT L 28 af 30.1.1997.

(4) 2003/554/EF: Afgørelse nr. 2/2003 truffet af det blandede udvalg EU-Schweiz af 15. juli 2003 om ændring af bilag II (social sikring) til aftalen mellem Det Europæiske Fællesskab og dets medlemsstater på den ene side og Det Schweiziske Forbund på den anden side om fri bevægelighed for personer.